71.		Žiadosť o čerpanie dodatkovej dovolenky (§ 106 ZP)
Ján Hladký, Stodolova ul. č. 2, 010 01 Žilina
ABC, s.r.o.
Ružová ul. č. 10, 010 01 Žilina
Žilina 13. 8. 2022
Vec:	Žiadosť o čerpanie dodatkovej dovolenky
Žiadam o poskytnutie dodatkovej dovolenky za rok 2022, na ktorú mi vznikol nárok v súlade s Pracovným poriadkom spoločnosti ABC, s.r.o. na rok 2022 z dôvodu, že pracujem na pracovisku, na ktorom som neustále vystavený pôsobeniu škodlivých fyzikálnych i chemických vplyvov. Uvedenú dovolenku v rozsahu jedného týždňa požadujem od 3. 9. 2022. 
Ján Hladký
Súhlas zamestnávateľa: 
Súhlasím s čerpaním Vašej riadnej dovolenky.
Ing. Vladimír Milučký
konateľ spoločnosti
Poznámka
Zamestnanec, ktorý pracuje po celý kalendárny rok pod zemou pri ťažbe nerastov alebo pri razení tunelov a štôlní, a zamestnanec, ktorý vykonáva práce zvlášť ťažké alebo zdraviu škodlivé, má nárok na dodatkovú dovolenku v dĺžke jedného týždňa. Ak zamestnanec za týchto podmienok pracuje len časť kalendárneho roka, patrí mu za každých 21 takto odpracovaných dní jedna dvanástina dodatkovej dovolenky. 
Za zamestnanca, ktorý pracuje v sťažených alebo zdraviu škodlivých podmienkach alebo ktorý vykonáva práce zvlášť ťažké alebo zdraviu škodlivé, sa na účely dodatkovej dovolenky považuje zamestnanec, ktorý 
a)	trvale pracuje v zdravotníckych zariadeniach alebo na ich pracoviskách, kde sa ošetrujú chorí s nákazlivou formou tuberkulózy a syndrómom získanej imunitnej nedostatočnosti (HIV/AIDS), 
b)	je pri práci na pracoviskách s infekčnými materiálmi vystavený priamemu nebezpečenstvu nákazy, 
c)	je pri práci vo významnej miere vystavený nepriaznivým účinkom ionizujúceho žiarenia,
d)	pracuje pri priamom ošetrovaní alebo pri obsluhe duševne chorých alebo mentálne postihnutých aspoň v rozsahu polovice určeného týždenného pracovného času, 
e)	pracuje nepretržite aspoň jeden rok v tropických alebo iných zdravotne obťažných oblastiach, 
f)	vykonáva mimoriadne namáhavé práce, pri ktorých je vystavený pôsobeniu škodlivých fyzikálnych alebo chemických vplyvov v takom rozsahu, že môžu vo významnej miere nepriaznivo pôsobiť na zdravie zamestnanca, 
g)	pracuje s dokázanými chemickými karcinogénmi alebo pri pracovných procesoch s rizikom chemickej karcinogenity.